༄༅།།མ་ལུས་སེམས་ཅན་ཀུན་གྱི་མགོན་གྱུར་ཅིང་།།བདུད་སྡེ་དཔུང་བཅས་མི་བཟད་འཇོམས་མཛད་ལྷ།།དངོས་རྣམས་མ་ལུས་ཡང་དག་མཁྱེན་གྱུར་པའི།།བཅོམ་ལྡན་འཁོར་བཅས་གནས་འདིར་གཤེགས་སུ་གསོལ།།བཅོམ་ལྡན་བསྐལ་པ་གྲངས་མེད་དུ་མ་རུ།།འགྲོ་ལ་བརྩེ་ཕྱིར་ཐུགས་རྗེ་རྣམས་སྦྱངས་ཤིང་།།སྨོན་ལམ་རྒྱ་ཆེན་དགོངས་པ་ཡོངས་རྫོགས་པ།།ཁྱེད་བཞེད་འགྲོ་དོན་མཛད་དུས་འདི་ལགས་ན།།དེ་ཕྱིངས་ཆོས་ཉིད་ཕོ་བྲང་ལྷུན་གྲུབ་ནས།།རྫུ་འཕྲུལ་བྱིན་རླབས་སྣ་ཚོགས་སྟོན་མཛད་ཅིང་།།མཐའ་ཡས་སེམས་ཅན་ཚོགས་རྣམས་བསྒྲལ་བྱའི་ཕྱིར།།ཡོངས་དག་འཁོར་དང་བཅས་ཏེ་གཤེགས་སུ་གསོལ།།ཆོས་རྣམས་ཀུན་གྱི་དབང་ཕྱུག་གཙོ།།བཙོ་མའི་གསེར་གྱི་མདོག་འདྲ་ཞིང་།།ཉི་མ་ལས་ལྷག་གཟི་བརྗིད་ཆེ།།དད་པས་སྤྱན་ནི་དྲང་བར་བགྱི།།ཞི་ཞིང་ཐུགས་རྗེ་ཆེ་ལྡན་པ།།དུལ་ཞིང་བསམ་ལྡན་ས་ལ་བཞུགས།།ཆོས་རྣམས་ཡེ་ཤེས་ཆགས་བྲལ་བ།།ཀུན་ཏུ་མི་ཟད་ནུས་པར་ལྡན།།ཚུར་སྤྱོན་ཚུར་སྤྱོན་ཞི་བདག་ལྷ།།ཐུབ་པའི་སྐྱེས་མཆོག་ཐམས་ཅད་མཁྱེན།།ཤིན་ཏུ་ལེགས་བྱས་གཟུགས་བརྙན་ནི།།མཆོད་པས་འདིར་ནི་གཤིགས་སུ་གསོལ།།འདིར་ནི་གཟུགས་དང་ལྷན་གཅིག་ཏུ༑༑འགྲོ་བའི་དོན་དུ་བཞུགས་ནས་ཀྱང་།།ནད་མེད་ཚེ་དང་དབང་ཕྱུག་དང་།།མཆོག་རྣམས་ལེགས་པར་སྩལ་དུ་གསོལ།།བཅོམ་ལྡན་འདིར་ནི་བྱོན་པ་ལེགས།།བདག་ཅག་བསོད་ནམས་སྐལ་བར་ལྡན།།བདག་གི་མཆོད་ཡོན་བཞེས་ནས་ཀྱང་།།ཐུགས་ལ་དགོངས་ཤིང་གནང་བར་མཛོད།།བདག་ཀྱང་འགྲོ་ལ་ཐུགས་བརྩེའི་ཕྱིར།།ཉིད་ཀྱི་རྫུ་འཕྲུལ་མཐུ་ཡིས་ནི།།ཇི་སྲིད་མཆོད་པ་བདག་བགྱིད་ན།།དེ་སྲིད་བཅོམ་ལྡན་བཞུགས་སུ་གསོལ།།།།